Predkladacia správa

       Na základe Európskeho dohovoru na zabránenie mučenia a neľudského, či ponižujúceho zaobchádzania alebo trestania (CPT)  z 26. novembra 1987 navštívila delegácia Európskeho výboru CPT v lete roku 1995 (v dňoch 25.6. – 7.7.) Slovenskú republiku a vykonala prvú periodickú návštevu. Na ňu s odstupom piatich rokov nadväzovala  druhá periodická návšteva, ktorá sa uskutočnila 9. –18. októbra 2000. V obidvoch prípadoch boli poznatky z návštevy zhrnuté do “Správy Európskeho výboru na zabránenie mučenia a neľudského či ponižujúceho zaobchádzania alebo trestania (CPT) z druhej periodickej návštevy Slovenska uskutočnenej v dňoch 9. – 18. októbra 2000”. Vláda Slovenskej republiky v lehote určenej dohovorom adresovala Sekretariátu Európskeho výboru CPT svoju odpoveď.
     Uznesením vlády SR č. 979 z 10. októbra 2001 v bode D.7. bolo ministrovi spravodlivosti, ministrovi vnútra a ministrovi zdravotníctva uložené “kvantifikovať finančné prostriedky na realizáciu navrhovaných opatrení uvedených v odpovedi vlády SR a predložiť požiadavky na finančné prostriedky na rokovanie vlády v lehote do 31. januára 2002”. Uvedený termín bol na žiadosť listom predsedu vlády číslo 362/2002-PV zo dňa 4. februára 2002 presunutý na 31. marca 2002. 
    Na pracovnom rokovaní kompetentných zástupcov príslušných rezortov, ktoré  sa konalo dňa 18. februára 2002,  bolo prijaté opatrenie vzťahujúce sa na úlohu D.7. uznesenia vlády SR 979 z 10. októbra 2001, že rezorty spravodlivosti, vnútra a zdravotníctva si kvantifikáciu finančných prostriedkov uplatnia ako samostatný dokument na rokovanie vlády SR.
     Pre vytvorenie materiálnych a finančných predpokladov v rámci ministerstva vnútra SR na  plnenie odporúčaní a pripomienok uvedených v správe CPT a opatrení určených v odpovedi vlády na správu CPT ministerstvo vnútra SR predkladá návrh kvantifikácie finančných prostriedkov na roky 2003 až 2005.

    Materiál nemá v roku 2002 finančný, ekonomický, environmentálny vplyv a ani vplyv na zamestnanosť.